EHTY:n neuvoa-antavan komitean muistio EHTY:n perustamissopimuksen päättymiseen vuonna 2002 liittyvistä näkökohdista



Virallinen lehti nro C 206 , 11/08/1995 s. 0007 - 0012



EHTY:n NEUVOA-ANTAVAN KOMITEAN MUISTIO EHTY:n perustamissopimuksen päättymiseen vuonna 2002 liittyvistä näkökohdista (95/C 206/06) (ETA:n kannalta merkityksellinen teksti) (Hyväksytty yhtä vastaan-ääntä lukuun ottamatta yksimielisesti 320. istunnossa 28 päivänä kesäkuuta 1995) Euroopan hiili- ja teräsyhteisön neuvoa-antava komitea muistuttaa aiemmista kannanotoistaan, jotka koskevat EHTY:n perustamissopimuksen päättymistä, ja erityisesti: - 20 päivänä marraskuuta 1992 hyväksytystä muistiosta EHTY:n perustamissopimuksen tulevaisuudesta (1); - 24 päivänä maaliskuuta 1994 hyväksytystä muistiosta EHTY:n rahoitustoiminnan tulevaisuudesta (2). Näissä kahdessa muistiossa, jotka hyväksyttin yksimielisesti, otettiin huomioon tuolloin tunnetut Euroopan parlamentin, neuvoston ja komission asiakirjat, ja niistä erityisesti 24 päivänä maaliskuuta 1994 hyväksyttyä muistiota koskien komission 20 päivänä lokakuuta 1993 päivätty työasiakirja, joka teki ajankohtaiseksi tiedonannon neuvostolle EHTY:n perustamissopimuksen tulevaisuudesta - rahoituksellisista näkökohdista (3). Neuvoa-antava komitea on tutustunut toimivaltaisten Euroopan toimielinten sittemmin julkaisemiin, samaa aihetta käsitteleviin asiakirjoihin, erityisesti: - neuvoston 22 päivänä huhtikuuta 1994 antamiin yhteenvetoihin EHTY:n perustamissopimuksen tulevaisuudesta (4). - Euroopan parlamentin 26 päivänä lokakuuta 1994 hyväksymään päätöslauselmaan EHTY:n toimintatalousarviosta vuodelle 1995 (5). - Euroopan parlamentin 23 päivänä helmikuuta 1995 antamaan lausuntoon Euroopan unionista tehdyn sopimuksen toiminnasta vuoden 1996 hallitusten välistä konferenssia silmällä pitäen (6). - Euroopan parlamentin 22 päivänä maaliskuuta 1995 antamaan kertomukseen vastuuvapauden myöntämisestä komissiolle EHTY:n hallinnon osalta varainhoitovuonna 1993 (7). - Euroopan tilintarkastustuomioistuimen vuosikertomuksiin koskien Euroopan hiili- ja teräsyhteisön tilinpidollista ja rahoituksellista hallintoa; toistaiseksi viimeinen kertomus koskee vuotta 1993 (8). Tietoisena, kuten Euroopan parlamenttikin, poliittisemman ja laaja-alaisemman lähestymistavan tarpeesta koskien EHTY:n perustamissopimuksen päättymiseen liittyviä eri näkökohtia, neuvoa-antava komitea katsoo, että nyt on aika sovittaa yhteen ja saattaa ajankohtaisiksi sen tätä aihetta koskevia kantoja, sillä: - vuodesta 1992 vuoteen 1994 syvä kriisi ravisteli jälleen terästeollisuutta ja toi selkeästi esiin pysyvän tarpeen rakenteelliseen mukauttamiseen, jolla on suuret teolliset, sosiaaliset ja alueelliset seuraukset; - Euroopan unionin energiapolitiikkaa koskevan komission vihreän kirjan (9) julkaiseminen avasi perusteellisen pitkää aikaväliä koskevan keskustelun, johon on sisällytettävä hiiliteollisuuden tulevaisuus; - Euroopan unionin äskettäisellä laajentumisella viisitoista jäsenvaltiota kattavaksi ja sen laajentumisella keskipitkällä aikavälillä uusiin maihin, erityisesti Keski- ja Itä-Euroopassa, on ollut ja tulee olemaan merkittäviä vaikutuksia teräs- ja hiiliteollisuuteen. Neuvoa-antava komitea, joka luotiin EHTY:n perustamissopimuksella ammattiryhmien (tuottajat, työntekijät, käyttäjät ja kauppiaat) vuoropuhelurakenteeksi suhteessa komissioon ja toisiinsa yli kansallisten rajojen, katsoo olevansa erityisen oikeutettu ja pätevä antamaan lausunnon EHTY:n perustamissopimuksen määräyksistä ja niiden tähänastisesta soveltamisesta. Se voi arvioida EHTY:n perustamissopimuksen määräysten vaikutusta näiden teollisuudenalojen perusteellisiin rakenteellisiin muutoksiin viimeisten yli 40 vuoden aikana ja erityisesti terästeollisuutta koetteleviin toistuviin suhdannevaihteluihin. 1. YLEISHUOMIOT Neuvoa-antava komitea vahvistaa aiemmat periaatteelliset kantansa, nimittäin että: 1.1. EHTY:n perustamissopimuksen on pysyttävä voimassa vuoteen 2002 itsenäisenä oikeudellisena välineenä ja sen täytäntöönpanon on tapahduttava tavanomaisesti siihen saakka, ottaen huomioon jäljempänä olevat erityishuomiot; 1.2. jotkut sellaiset EHTY:n perustamissopimuksen säännöt, jotka ovat osoittautuneet hyödyllisiksi, on siirrettävä osaksi Euroopan yhteisöjen perustamissopimusta, kuten 15 päivänä maaliskuuta 1991 annetussa komission tiedonannossa neuvostolle on todettu (10); 1.3. komission on jatkossakin liitettävä neuvoa-antava komitea tiiviisti unionin hiili- ja teräspolitiikan määrittelyyn sekä tuleviin pohdintoihin EHTY:n perustamissopimuksen päättymiseen vuonna 2002 liittyvistä eri näkökohdista. 2. ERITYISHUOMIOT Neuvoa-antava komitea esittää tämän jälkeen huomioitaan ja kommenttejaan joistakin tietyistä EHTY:n perustamissopimuksen määräyksistä: 2.1. Neuvoa-antava komitea toteaa, että EHTY:n tilastolliset välineet, jotka tilastotoimisto on kehittänyt teollisella, taloudellisella, kaupallisella ja sosiaalisella alalla, ovat osoittautuneet arvokkaiksi kaikkien asianomaisten toimijoiden kannalta. Erityisesti ennalta annettu tiedonanto investointiohjelmista ja tuotantokapasiteettia koskevat tiedot lisäävät investointipäätösten avoimuutta aiheuttamatta oikeudellisia ongelmia kilpailun tasolla. Päinvastoin tämä avoimuus on hyödyksi tuottajille, kauppiaille ja käyttäjille samoin kuin kilpailun tarkkailulle, samalla kun se on tavanomaisen kilpailun tärkeä osa. Lyhyen ja pitkän aikavälin arvioiden laatiminen sekä niiden säännöllinen tarkistaminen edistää yleistä kilpailukykyä ja helpottaa hyväksyttävää henkilöstön sosiaalista mukauttamista rakenteellisen kriisin yhteydessä. Tilastolliset välineet kokonaisuudessaan sekä yritysten ja komission tiedotusvelvollisuus olisi säilytettävä myös EHTY:n perustamissopimuksen päättymisen jälkeen eikä ainoastaan siihen asti. 2.2. Neuvoa-antava komitea suosittelee voimakkaasti yhden ainoan kilpailusta vastaavan Euroopan viranomaisen, tässä tapauksessa komission, yksinomaista toimivaltaa, kuten EHTY:n perustamissopimuksessa määrätään. Toimivaltuuksien laajuus ja erityisesti a priori -valvonta asianomaisia yrityksiä kuullen antavat yrityksille enemmän oikeusturvaa ja ovat järjestelyjä, jotka ovat osoittaneet toimivuutensa. Niiden ylikansallisten toimivaltuuksien jakaminen, jotka ovat tähän asti olleet yhden ainoan kilpailuviranomaisen eli komission hallussa, merkitsisi nykyisessä Euroopan yhteismarkkinoiden tilanteessa askelta taaksepäin. Komission toimivaltuudet ja hyödyllisiksi osoittautuneet järjestelyt olisi säilytettävä myös EHTY:n perustamissopimuksen päättymisen jälkeen. 2.3. Neuvoa-antava komitea näkee komission käytettävissä olevissa joustavissa keinoissa kriisitalanteisiin reagoimiseksi ja erityisesti teräsmarkkinoiden osalta usein kysynnän laskuun liittyvien seurausten lievittämiseksi EHTY:n perustamissopimuksen järjestelyn, joka on osoittautunut erittäin hyödylliseksi. EHTY:n perustamissopimuksen päättymiseen asti tämän järjestelyn muuttaminen ei ole tarpeen. EHTY:n perustamisen jälkeen Euroopan terästeollisuus on joutunut läpikäymään hyvin monia suuria suhdannevaihteluita, ja se on myös jatkossa alttiina voimakkaille ajoittaisille vaihteluille. Tämäntyyppisten poikkeuksellisten tilanteiden varalta on jatkossakin oltava käytettävissä sopivia välineitä, joiden täytäntöönpanon on kuitenkin oltava riippuvainen kaikkien asianomaisten toimijoiden kuulemisesta etukäteen. Tämäntyyppiset poikkeukselliset tilanteet ovat mahdollisia myös EHTY:n perustamissopimuksen päättymisen jälkeen, ja olisikin säilytettävä kyky vastata niihin yhteisön tason lähestymistavan piirissä. 2.4. Neuvoa-antava komitea painottaa jälleen kerran, että jäsenvaltioiden EHTY-aloille antamaa rahoituksellista tukea koskevia periaatteita olisi sovellettava EHTY:n perustamissopimuksen päättymiseen asti. 2.4.1. Terästeollisuuden osalta avun tiukka kieltäminen, erityisesti investointi- tai toimintatukien, jotka vääristävät kilpailua, olisi pidettävä voimassa myös EHTY:n perustamissopimuksen päättymisen jälkeen ottaen huomioon nykyiset apua koskevat perussäännöt, jotka eivät salli valtionapua kuin poikkeuksellisissa erityistapauksissa. Useiden valtionapua koskevan kiellon rikkomusten jälkeen komissio ja neuvosto ovat sitoutuneet olemaan sallimatta enää uusia poikkeuksia tukikieltoon. Neuvoa-antava komitea ei pitäisi tässä tilanteessa ymmärrettävänä, että EHTY:n perustamissopimuksen ja tukia koskevien perussääntöjen luomaa rakennetta heikennettäisiin. Tukien tiukka kieltäminen olisi ehdottomasti pidettävä voimassa yritysten suojelemiseksi kaikilta suosivilta toimenpiteiltä, joilla on vääristävä vaikutus, ja tätä kieltoa olisi sovellettava myös teollisuudenaloihin, jotka kilpailevat terästeollisuuden kanssa. 2.4.2. Hiiliteollisuuden osalta tilanne on erilainen. Tällä hetkellä osa Euroopan unionin hiilituotannosta ei ole kilpailukykyistä verrattuna tuontihiileen eikä yhteisömaiden välillä käydä huomattavaa hiilikauppaa. Tämän takia jäsenvaltioiden tuet eivät häiritse yhteismarkkinoiden toimintaa. Nykyistä tukia koskevaa säännöstöä, joka sisältyy päätökseen 3632/93/EHTY, on pidettävä sen sosiaalisen ja alueellisen vaikutuksen lisäksi sopivana energiapolitiikan välineenä. Neuvoa-antava komitea katsoo, että EHTY:n perustamissopimuksen päättymisen jälkeen tämäntyyppiset jäsenvaltioiden tuet olisi edelleen muodollisesti sallittava. 2.5. Neuvoa-antava komitea muistuttaa, että hiili- ja teräsala, erityisesti hiilikaivokset, muodostavat ainoan energia-alan, jolle on määrätty erityisiä tavoitteita eurooppalaisessa sopimuksessa. Neuvoa-antava komitea viittaa erityisesti EHTY:n perustamissopimuksen määräyksiin, joissa täsmennetään nämä tavoitteet, ja erityisesti niihin, joiden tarkoituksena on välttää talouselämän syvää epäjärjestystä, taata yhteismarkkinoiden säännöllinen energiahuolto ja parantaa yhteisön tuotantomahdollisuuksia ilman harkitsematonta voimavarojen hyö dyntämistä. Juuri nämä tavoitteet osoittavat neuvoa-antavan komitean mielestä, että energiapolitiikan, mukaan lukien hiiltä koskevan, toimenpiteitä ei pidä koskaan arvioida irrallaan yleisestä taloudellisesta tilanteesta. Neuvoa-antava komitea muistuttaa myös, että näillä toimenpiteillä on tärkeä alue- ja sosiaalipoliittinen ulottuvuus. Neuvoa-antava komitea korostaa, että myös EHTY:n perustamissopimuksen päättymisen jälkeen yhteisön on otettava huomioon sen periaatteet ja sopeutettava ne muuttuviin olosuhteisiin, erityisesti yhteisön omien energiavarojen merkityksen takia yhteisön säännöllisen energiahuollon kannalta. Tässä yhteydessä toissijaisuusperiaatteen soveltamisella pitäisi olla tärkeä asema, ja kaikki tärkeät vastakkaiset edut otetaan asianmukaisesti huomioon yhteisön tasolla. Toisaalta uusien tehokkaiden ja avoimien päätöksentekorakenteiden luominen Euroopan unionissa edellyttää kaikkien asianomaisten yhteistä kuulemista. EHTY:n perustamissopimuksen päättymisen jälkeen on edelleen kiinnitettävä huomiota muihin energia-aloihin sekä energiaa käyttävän teollisuuden, erityisesti terästeollisuuden, etuihin. Hiilelle energiapolitiikassa varatun aseman suhteen neuvoa-antava komitea muistuttaa, että komissio on vihreällä kirjallaan avannut keskustelun tämän politiikan uusista suuntaviivoista. Neuvoa-antava komitea hyväksyi 28 päivänä kesäkuuta 1995 komission vihreää kirjaa koskevan päätöslauselman. Se antaa lausuntonsa valkoisesta kirjasta heti, kun komissio on saanut sen viimeisteltyä. 2.6. Neuvoa-antava komitea ei vastusta EHTY-tuotteiden yhteisön ulkopuolista kauppapolitiikkaa koskevien toimivaltuuksien siirtämistä komissiolle Euroopan yhteisöjen perustamissopimuksessa tähän tarkoitukseen määrättyjen sääntöjen mukaisesti. Komitea kiinnittää huomiota soveliaisuuteen harjoittaa tätä toimivaltaa asianomaisten etujen perusteellisen kuulemisen jälkeen ja ottaen erityisesti huomioon ne Euroopan unionin alueet, jotka ovat muita alttiimpia kaupankäynnille kolmansien maiden kanssa. 2.7. Neuvoa-antava komitea haluaa muistuttaa, että EHTY:n perustamissopimuksen sosiaalinen ulottuvuus on kiistämätön. Tämän sopimuksen nojalla yhteisön elinten tehtävänä on parantaa työntekijöiden elin- ja työoloja. EHTY:n perustamissopimuksessa määrätyllä tuella työpaikkojen menetyksen yhteydessä on erityinen merkitys. Sellaisten poikkeuksellisten jännitteiden yhteydessä, jotka vaikeuttavat vapautuneen työvoiman pitämistä työssä, yhteisö voi myöntää avustusta, jota ei makseta takaisin, rakenteellisten kriisien ratkaisemiseksi. Tämä avustus voi olla muodoltaan korvausta uudelleentyöllistymiseen tai eläkkeelle pääsyyn asti tai tukea työntekijöiden uudelleenmukauttamiseen, mukaan lukien palkkatuki uudelleenmukauttamisvaiheen aikana. Neuvoa-antava komitea haluaa lopuksi korostaa erityisesti sitä, että EHTY:n talousarviovaroista rahoitetut yhteisön toimenpiteet julkisen asuntotuotannon hyväksi ovat ainutlaatuisia yhteisössä. EHTY:n perustamissopimuksen määräykset olisi pidettävä kokonaisuudessaan voimassa sopimuksen päättymiseen vuonna 2002 asti. Tätä varten on varattava vuosittain riittävät rahoitukselliset keinot, kuten jäljempänä olevan 2.9.2 alakohdan ensimmäisessä luetelmakohdassa todetaan. Ensimmäiset tulokset uudelleenmukauttamistoimenpiteiden vähittäisestä sisällyttämisestä Euroopan yhteisöjen perustamissopimukseen, erityisesti ammatillisen koulutuksen alalla, osoittavat, ettei ole ollut mahdollista ottaa käyttöön vastaavan arvon omaavia sääntöjä. Neuvoa-antava komitea toivoo, että tässä suhteessa kohdattuja vaikeuksia tutkitaan sopivan ratkaisun löytämiseksi. EHTY:n perustamissopimuksen päättymisen jälkeen tämän sopimuksen sosiaalipoliittinen henki on siirrettävä osaksi Euroopan yhteisöjen perustamissopimusta. Se vaikea tilanne, joka vallitsee Euroopan työmarkkinoilla ja erityisesti usein rakenteellisesti yhden alan varassa olevilla hiili- ja terästeollisuusalueilla, vaatii koeteltujen sosiaalipoliittisten välineiden soveltamista. 2.8. Neuvoa-antava komitea muistuttaa niistä erinomaisista tuloksista, joita on saatu yrityksissä aloittain ja yli rajojen tehdyn tutkimuksen tukemisesta EHTY:n erityisaloilla. Tältä perustalta toteutunut investoinnin tuotto on ollut moninkertainen alkuperäiseen investointiin nähden, ja siihen on yhdistynyt huomattava työolojen parantuminen. Sosiaalinen tutkimus on kaikilta osiltaan (ergonomia, terästeollisuuden ympäristö, hygienia kaivoksissa, turvallisuus, työlääketiede) ainutlaatuista Euroopan unionissa. Erityisesti ergonomiaohjelmat ovat olleet suureksi hyödyksi myös muille aloille. Niin sosiaalisen kuin teknisenkin tutkimuksen piirissä kaikkien asianomaisten ryhmien ottaminen mukaan tutkimus- ja esittelyohjelmien valmisteluun, kehittämiseen ja arviointiin on ollut mahdollista sopivan yhteydenpidon avulla. Tämän toiminnan pitäisi myös jatkua ja siihen pitäisi joka kerta liittää työntekijöiden edustajat. Neuvoa-antava komitea korostaa, että EHTY:n perustamissopimuksen päättymiseen vuonna 2002 asti pienten ja keskisuurten yritysten tekniset erityispiirteet huomioon ottaen: a) EHTY-alojen tutkimuksen pitäisi saada optimaalista tukea yhteisön teknologisissa ja sosiaalisissa puiteohjelmissa; b) kuten jäljempänä olevan 2.9.2 alakohdan ensimmäisessä luetelmakohdassa todetaan, EHTY:n toimintatalousarvioon olisi varattava vuosittain riittävät varat eri tutkimusaloja varten sellaisen EHTY-aloja koskevan tutkimustoiminnan tukemiseksi, jota ei voida sisällyttää yhteisön puiteohjelmiin. Tuen yhteisön aloittaiselle tutkimukselle niin teräksen ja hiilen tuotannon ja käytön kuin työolosuhteiden ja -turvallisuudenkin parantamiseksi pitäisi neuvoa-antavan komitean mielestä jatkua myös EHTY:n perustamissopimuksen päättymisen jälkeen. Tämän tuen säilyttämistä on helpotettava ja taattava rahoitusmekanismilla (esimerkiksi säätiön avulla). Tätä mekanismia ruokkisivat EHTY:n käyttämättömät rahastot jäljempänä olevan 2.9.5 alakohdan mukaisesti. Neuvoa-antavan komitean toivoman maksun alennuksen merkitys on suoraan yhteydessä rahoitettaviin menoihin ja rahastojen vähittäiseen vapauttamiseen (ks. jäljempänä oleva 2.9.4 alakohta). 2.9. Rahoituksellisten näkökohtien osalta: 2.9.1. Neuvoa-antava komitea vahvistaa EHTY-maksun osalta kantansa, jonka se on ilmaissut moneen otteeseen. Se katsoo, että tämä kohdennettu ja ylimääräinen kustannus kohdistuu ainoastaan Euroopan unionin hiili- ja teräsalan yrityksiin eikä vaikuta mitenkään EHTY-alojen tuontituotteisiin eikä kilpaileviin materiaaleihin. Neuvoa-antava komitea on tyytyväinen vuodesta 1991 alkaen toteutuneeseen maksun vähittäiseen alenemiseen. Se toteaa, että 20 päivänä lokakuuta 1993 päivätyssä komission työasiakirjassa, joka teki ajankohtaiseksi edellä mainitun tiedonannon neuvostolle EHTY:n perustamissopimuksen tulevaisuudesta - rahoitustoiminnoista, komissio pitää työhypoteesina EHTY-maksun vuodesta 1991 aloitetun vähittäisen alentamisen jatkamista ja maksun poistamista vuodesta 1999 alkaen. 2.9.2. Neuvoa-antava komitea - toivoo, että EHTY:n toimintatalousarvioon varattaisiin sopimuksen päättymiseen vuonna 2002 asti riittävät varat toivottujen sosiaalisten toimenpiteiden rahoittamiseksi edellä olevan 2.7 alakohdan mukaisesti sekä teknisen ja sosiaalisen tutkimuksen tukemiseen 2.8 alakohdan mukaisesti; - muistuttaa, että uudelleensuuntautumislainojen rahoitus pitäisi toteuttaa mahdollisimman nopeasti Euroopan yhteisöjen perustamissopimuksen yhteydessä; - odottaa, että komissio kuulee sitä ennen tulevien toimintatalousarvioiden laatimista, kuten ennenkin. 2.9.3. Rahastojen osalta neuvoa-antava komitea muistuttaa vakaana pysyvän kantansa, nimittäin että niitä on käytettävä ensisijaisesti yritysten ja niiden työntekijöiden hyväksi, jotka ovat vuodesta 1952 lähtien hankkineet pääosan varoista, joiden avulla rahastot on perustettu. Vastaavasti EHTY:n toiminnan piirissä perustetut rahastot, eli: - takuurahasto, - erityisrahasto, - entinen eläkerahasto, pitäisi neuvoa-antavan komitean mielestä vapauttaa sitä mukaa kuin niiden perustamisen ja määräaikaisen ylläpitämisen oikeuttanut rahoitustoiminta vähenee ja lopulta päättyy. Neuvoa-antava komitea katsoo, että tämä kehitys on ennakoitu edellä olevassa 2.9.1 alakohdassa mainitussa komission työasiakirjassa. 2.9.4. Neuvoa-antava komitea yhtyy komission työhypoteesiin, jonka mukaan EHTY:n perustamissopimuksen päättymiseen vuonna 2002 asti vapautettuja rahastoja käytettäisiin osittain toimintatalousarvion rahoittamiseen, ja tämän osuuden määrä määritettäisiin joka vuosi muiden resurssien mukaan, ja se rajoitettaisiin hiili- ja teräsalan työntekijöiden ja yritysten ensisijaisiin tarpeisiin, joiden osalta neuvoa-antava komitea toivoo tulevansa säännöllisesti kuulluksi riittävän aikaisessa talousarvioiden laadintavaiheessa. 2.9.5. Neuvoa-antava komitea ehdottaa, että niiden vuoteen 2002 asti vapautettujen rahastojen saldot, joita ei ole käytetty edellä olevan 2.9.4 alakohdan mukaisesti toimintatalousarvion rahoittamiseen sekä rahastot, jotka vapautetaan myöhemmin ne oikeuttaneen rahoitustoiminnan vähittäisen vähenemisen ja lopulta päättymisen yhteydessä, osoitetaan rahoitusmekanismiin (esimerkiksi säätiöön), jonka muoto on vielä määritettävä, ja komissio liitetään asianmukaisesti tämän mekanismin hallintoon ja varojen käyttöön. Tämän rahoitusmekanismin pitäisi palvella niiden toimintojen tukemista, joita neuvoa-antava komitea pitää ensisijaisina myös EHTY:n perustamissopimuksen päättymisen jälkeen, nimittäin hiili- ja teräsalan teknistä tutkimusta ja sosiaalista tutkimusta. 2.10. Neuvoa-antava komitea katsoo, että ne säännöt, menettelyt ja toimielimet, jotka vaativat ja tekevät mahdolliseksi yhtäältä tuottajien, työntekijöiden, käyttäjien ja kauppiaiden sekä toisaalta komission välisen vuoropuhelun kullakin alalla, ovat tuottaneet erittäin tyydyttäviä tuloksia. Erityisesti kolmen eturyhmän samanaikainen edustus EHTY:n neuvoa-antavassa komiteassa on osoittautunut erittäin hyödylliseksi. Tämän takia neuvoa-antava komitea toivoo, että EHTY:n perustamissopimuksessa määrätyt kuulemista koskevat menettelyt ja toimielimet pidetään toiminnassa normaalisti sopimuksen päättymiseen vuonna 2002 asti. Neuvoa-antava komitea painottaa lisäksi näiden vuoropuhelujen poliittista merkitystä ja niiden taloudellisia ja sosiaalisia vaikutuksia rakenteellisissa mukauttamisvaiheissa. Kaikkien asianomaisten hiili- tai teräsalan toimijoiden yhteisen, samanaikaisen, avoimen ja järjestyneen kuulemisen jatkuminen on taattava myös EHTY:n perustamissopimuksen päättymisen jälkeen. (1) EYVL N:o C 14, 20.1.1993, s. 5 (2) EYVL N:o C 116, 27.4.1994, s. 4 (3) Asiakirja SEC(93) 1596 lopullinen (4) Neuvoston asiakirja 6442/94 (Presse 76) (5) EYVL N:o C 323, 21.11.1994, s. 66 (6) Asiakirja EP 211.254/lopullinen (7) Asiakirja EP 211.584/lopullinen (8) EYVL N:o C 346, 7.12.1994, s. 1 (9) Asiakirja KOM(94) 659 lopullinen, 11.1.1995 (10) Asiakirja SEC(91) 407 lopullinen